Snæfellsnes og Vestfirðir án jarðskjálftamæla Eins og sjá má á meðfylgjandi mynd eru engir jarðskjálftamælar á Snæfellsnesi og Vestfjörðum . Myndin sýnir næmni jarðskjálftamælanetsins á landinu . Næmnin er hæst á rauðu svæðunum í miðju virka gosbeltinu . Haraldur Sigurðsson eldfjallafræðingur í Stykkishólmi segir nauðsynlegt að úr þessu verði bætt . Netið skynji aðeins skjálfta sem eru stærri en 1,5 á Richterskvarða á Vestfjörðum ( græna svæðið ) og aðeins skjálfta sem eru stærri en 1,0 á Snæfellsnesi ( gula svæðið ) . Frá Snæfellsnesi er næsta mæli að finna í Húsafelli í Borgarfirði . Segir Haraldur að það þurfi að fylla í þetta gat á jarðskjálftamælakerfinu og að það þyrfti að setja mæla bæði í Eysteinsdal við Snæfellsjökul og í Ljósufjöll . “ Báðar þessar eldstöðvar geta verið virkar , en við höfum enga hugmynd um skjálftavirkni undir þeim , ” segir Haraldur og bætir við að hann hafi lagt til að þarna yrðu settir jarðskjálftamælar en fengið þau svör að það skorti fjármagn .